b'\n_START_ARTICLE_\nKuiperjev pas\n_START_PARAGRAPH_\nKuiperjev pas [k\xc3\xaajperjev p\xc3\xa1s] (v\xc4\x8dasih imenovan Edgeworthov pas ali Edgeworth-Kuiperjev pas) je asteroidno podro\xc4\x8dje v Oson\xc4\x8dju, ki se razteza od Neptunovega tira (na 30 a. e.) do 50 a. e. od Sonca in je bli\xc5\xbeji od Oortovega oblaka. V pasu naj bi nastajali kometi._NEWLINE_Pas je prvi leta 1949 predlagal Kenneth Essex Edgeworth, Gerard Peter Kuiper pa ga je leta 1951 \xc5\xa1e dodatno utemeljil. V astronomiji se je dokon\xc4\x8dno utrdil \xc5\xa1ele po letu 1980. Takrat so ra\xc4\x8dunalni\xc5\xa1ke simulacije pokazale, da je v Kuiperjevem pasu najverjetnej\xc5\xa1i izvor kratkoperiodi\xc4\x8dnih kometov. Po prej\xc5\xa1nji domnevi naj bi bil njihov izvor v bolj oddaljenem Oortovem oblaku, vendar se je izkazalo, da kometi, ki bi prihajali od tako dale\xc4\x8d, ne bi mogli razviti svojih zna\xc4\x8dilnih tirov._NEWLINE_V pasu so odkrili ve\xc4\x8d kot 800 teles Kuiperjevega pasu (TKP), ki so tudi \xc4\x8dezneptunska telesa (\xc4\x8cNT). Najve\xc4\x8dja sta Pluton in njegova luna Haron. Po letu 2000 so na\xc5\xa1li tudi druga telesa skoraj enakih velikosti. 50000 Kvaoar, ki so ga odkrili 4. junija 2002, je velik pol toliko kot Pluton in ve\xc4\x8dji od najmanj\xc5\xa1ega pritlikavega planeta Cerere. Druga telesa Kuiperjevega pasu so sorazmerno manj\xc5\xa1a. Natan\xc4\x8dna razvrstitev tak\xc5\xa1nih teles je nejasna, ker se verjetno precej razlikujejo od asteroidov notranjega Oson\xc4\x8dja.'